Bužo, Lukáš, poslanec NR SR (2024-06-11):
Ďakujem za slovo. Dámy a páni, dobrý deň. Čím začať? Hádam tým, že tento návrh zákona nerešpektuje tieň tejto vládnej koalície, vyjadrenie politickým hlavným mottom predkladaných zmien je postarať sa o svojich ľudí. Od roku 2022 je platná novela zákona o múzeách a galériách, pričom tieto tri body, o ktorých dnes vedieme diskusiu, boli sformulované v spolupráci s odborníkmi, odbornými autoritami počas vlády Igora Matoviča a Eduarda Hegera. Ide o verejné vypočutia, uvedenie dôvodu na odvolanie a päťročné funkčné obdobie riaditeľov a riaditeliek múzeí a galérií. To len pripomínam, aby sa nezabudlo, že počas týchto vlád vznikli veci, za ktorými aj dnes stojí väčšina kultúrnej obce. Prvým bodom je verejné vypočutie. Od roku 2022 sa realizovalo transparentné výberové konanie na posty riaditeľov a riaditeliek múzeí a galérií prostredníctvom verejných vypočutí. Tento spôsob bol dlhodobo podporovaný a žiadaný zo strany odbornej verejnosti. Cieľom tejto zmeny bolo a stále je, aby sa riadiace pozície obsadzovali odborníkmi bez ohľadu na politické tričká. Nielen odborná, ale aj laická verejnosť si môže doslova v priamom prenose pozrieť prezentáciu toho-ktorého kandidáta, jeho víziu, môže klásť otázky, na ktoré dostáva odpovede. Je to postup zodpovedajúci slobodnej a demokratickej spoločnosti, kde vytvárame objektívny, objektívne, objektívne najlep... vyberáme objektívne najlepších. Druhým bodom, ktorý ide táto koalícia pretlačiť, je odvolanie riaditeľa, riaditeľky bez udania dôvodu. Okrem toho, že je minimálne slušné uviesť dôvod, tak považujeme za, považujeme za nepochopiteľné, že tento, tento, táto zmena sa má vlastne dotknúť toho, že riaditelia a riaditeľky ani len nedostanú dôvod, prečo ich odvolávajú. Tu sa pristavím, lebo pri tomto, ako táto koalícia bezohľadne odvoláva ľudí a dosadzuje si tých spriaznivých, hrozí riziko, že jedným z dôvodov na takúto zmenu je to, aby mohla robiť v medziach zákona a bez zbytočných naťahovačiek odvolávať a dosadzovať si ľudí, ktorí sú im blízki. Podobne ako sa to deje na ministerstve životného prostredia, tento vzor sa evidentne teší veľkej obľube a šéfom TANAP-u sa tak môže stať pytliak, šéfom banského múzea sa môže stať okresný predseda SNS a podobne. Múzeá a galérie sú dôležitou, dôležité inštitúcie, prostredníctvom ktorých uchovávame, odborne ošetrujeme, skúmame a verejnosti ponúkame naše kultúrne dedičstvo, umenie našich predkov, rovnako aj to súčasné. Keď vám, milí predstavitelia SMER-u, SNS, toľko záleží na našej slovenskej kultúre, nemali by ste sa starať o ňu? Zároveň ju nezverovať niekomu, kto jej nerozumie alebo nie je odborne pripravený na to, aby viedol a spravoval či múzeum alebo galériu. Tiež si nedáte zlomiť, tiež si nedáte ošetriť zlomený zub len svojmu známemu, pretože je váš známy, ale pôjdete za odborníkom, ktorý vám ten zlomený zub opraví. Tento princíp by mal platiť aj, aj tu. A do tretice ešte funkčné obdobie na päť rokov. Povedzte mi, na päť rokov sú volení riaditelia divadiel, filharmónií, ale aj škôl či iných nielen kultúrnych inštitúcií. Koniec koncov aj poslanci a poslankyne si musia svoje miesto obhajovať každé štyri roky. Ide teda o nejakú prax bežnú všade v Európe. A od roku 2022 sa tak stalo praxou, novelou, táto prax sa stala aj novelou, ktorá sa zjednotila. Vy ju teraz idete poprieť. Dôvod nepoznáme. V dôvodovej správe ho neuvádzate. Tak verím, že nám ho teraz ozrejmíte a poviete, že prečo idete meniť aj, aj dobu, ktorá je nastavená na päť rokov, ktorá je odskúšaná a ktorá má aj svoje výsledky a vlastne aj tí riaditelia a riaditeľky musia vlastne odprezentovať svoju prácu a tak ukázať, že sú hodní toho, aby tam ostali ďalšie obdobie. Robíte to mocensky, bez diskusie a účelovo. Je vám jedno, že inštitúcie budú prešľapovať na mieste alebo dokonca cúvať. Hlavne že vy a vaši ľudia sú spokojní a všetko je len dočasu. Lebo raz sa vymení vláda a chcem podotknúť, tak ako pani poslankyňa Remišová povedala, raz to bude, budú robiť aj iní. Čiže pozastavte sa nad týmito bodmi, nechajte to tak, ako to je, podľa nás v našom hnutí je to dobre nastavené a nie je dôvod, aby sa tieto body menili. Skôr hľadajme veci, ktoré by sme mohli vylepšiť pre múzeá a galérie a naozaj podporiť to naše dedičstvo a chrániť to pre iné generácie. Ďakujem pekne za pozornosť.